محتويات المقال
"ميزانية مستلزمات المدارس" دي جملة لوحدها بتعتبر واحدة من أكتر الأمور إرهاقًا للأهل، خصوصًا لو فيه أكثر من طفل داخل المدرسة. ميزانية المدارس دي بتشمل كمية تفاصيل كتيرة جدًا، زي مصروفات المدرسة نفسها، وده طبعًا حسب نوع المدرسة اللي الأولاد داخلين فيها، اليونيفورم أو الزي المدرسي اللي فعلًا وتقريبًا مافيش مدرسة مش بتعمله غالي جدًا وبخامة أقل من المطلوب، الكتب المدرسية والخارجية، السبلايز ليست أو قائمة متطلبات السنة الدراسية المطلوبة من كل طفل من أول KG واللي أوقات لما تشوفي كمية الحاجات المطلوبة لطفل واحد بتحسي إن الموضوع محتاج ميزانية دول مش ميزانية أسر.
بس زي كل ست مصرية أصيلة على مر التاريخ هنحاول معاكي نقول لك على شوية نصائح ممكن توفر لك مبالغ مش قليلة، وتساعد على تخفيف تقل تكاليف بداية السنة الدراسية. فإنتي دلوقتي خلاص على أبواب العام الدراسي الجديد 2022 – 2023، وعرفتي إيه المطلوب منك تجيبيه، فتعالي نشوف ازاي نوفر في ميزانية مستلزمات المدارس.
ميزانية مستلزمات المدارس
الفجالة
مهما روحنا ومهما جينا، تفضل الفجالة هي المصدر الأساسي اللي بيوزع على المحافظات كلها، وعلى فكرة الفجالة مش بس فيها المستويات المتوسطة من المستلزمات، الحلو فيها هتلاقي من أعلى حاجة لأبسط حاجة، وفرق الأسعار عن المكتبات الكبيرة واضح وملموس. فانتي تقدري تشتري حاجاتك بسعر الجملة وبكمية الجملة كمان، يعني كل الأقلام والكراريس، والكتب الخارجية، والورق وكل حاجة بالكميات اللي عايزاها وتقضي معاكي السنة كلها. هو مشوار يوم واحد بس، من الأفضل تروحيها من بدري، وتكوني مجهزة ليستة بالحاجات اللي إنتي محتاجة لها علشان متلاقيش نفسك نسيتي حاجة وتتضايقي بعد كده.
معارض المدارس
من ضمن الحاجات اللي تعتبر فرصة حلوة للتوفير في مستلزمات المدارس هي المبادرات الحكومية المتمثلة في معارض المدارس اللي بتتعمل مع قرب دخول الدراسة، والحلو إنها بتكون متوفرة في مناطق عديدة، وفيه منها اللي بيكون في المحافظات كمان، وبتستمر حتى بعد بداية الدراسة بشوية، الأسعار هناك معقولة جدًا، بس من الأفضل لو هتروحي تروحي مع بداية افتتاح المعرض علشان تقدري تلحقي المنتاجات الحلوة من أولها قبل ما تخلص.
الاشتراك في مجموعات
من ضمن الأفكار الذكية إنك ما تشتريش الحاجة بتاعتك لوحدك، يعني إيه؟ يعني ممكن تشتركي مع أمهات تانية، أو مع إخواتك، وتجمعوا كل احتياجكم مع بعض، ووتشتروا بنفس فكرة الجملة، اللي هتلاقيه إن كل ما كانت الكمية أكبر بيكون التخفيض عليها أعلى. بس نصيحة إن لو هتاخدي الخطوة دي هتحتاجي تراجعي إن كل المطلوب في الليستة المجمعة جاهز فعلا قدامك، ده هيجنبك إنك ترجعي تعملي المشوار ده تاني.
الورقيات
كمية الورقيات اللي بتبقى مطلوبة للسنة للطفل بتكون كبيرة، تجنبي إنك تجبيها من السوبر ماركت أو أي هايبر، الصح إنك تجيبيها من تجار الورقيات للجملة، إنتي هتنبهري بالفرق اللي ممكن يوصل لأكتر من 10 جنيه في الباكت الواحد، ولما تجمعي الفرق هتلاقي إنه وفر عليكي مبلغ محترم. تقدري تشتري منهم الوايبس، وكمان الأكياس البلاستيك بأنواعها، وحتى الحفاضات لو لسة عندك طفل صغير.
الزي المدرسي
من العقبات السخيفة جدا موضوع الزي المدرسي اللي بتلاقي نفسك مضطرة تجيبي حاجة بسعر مبالغ فيه جدا مقارنة يالجودة، فيه حاجات من الزي المدرس مش بيكون عليها شعار المدرسة، دي اللي بنصحك إنك تجيبيها من برة، أو لو فيه إمكانية إنك تفصليها هيكون أحسن، هتختاري القماش المناسب وأكيد سعره هيكون أقل.
فيما يخص الأحذية، تشتري منين أفضل أحذية أطفال للمدرسة؟ من الأفضل إنك تستغلي التخفيضات اللي بتتعمل أخر موسم الصيف، تقدري تلاقي فيها حاجة مناسبة، أو لو عايزة توفير وتنوع أكتر فممكن تروحي منطقة زي العتبة مثلا هتلاقي اللي عايزاه مع مساحات للفصال. العتبة على فكرة فيها كل المستويات، المنطقة هناك متنوعة جدا وهتلاقي فيها كمان الشنط المدرسية.
نصيحة أخيرة، وإنتي بتشتري مستلزمات المدارس تجنبي تاخدي أولادك معاكي إلا لو إنتي رايحة تجيبي حاجة محتاجة تاخدي مقاسهم فيها، لأن اللي هيحصل إن فيه كمية حاجات إتدبستي فيها لأنها عجبتهم وفي الحقيقة مالهاش لازمة. الفترة دي التوفير أصبح ضرورة مش رفاهية ولا شطارة. علشان كده، اسألي دايما عن تواجد أفضل الأسعار بأفضل جودة، هاتي زي المدرسة أكبر نمرة علشان ممكن يكمل معاكي للسنة اللي جاية، والأحذية نفس الموضوع أكبر شوية لأن الأطفال بطبيعتهم بيكبروا بسرعة ومقاسهم أول السنة بيكون غير آخر السنة.
أتمنى يكون المقال ده مفيد ليكي وقدم لك شوية نصائح تساعدك في المهمة دي.